 बकील-(आप-मुहारै) काकल मैंह्‌गा गा होई-आ, छपाई मैंह्‌गी गी होई गेई, कताबां ते मैंह्‌गियां होनियां गै।  होर ते मरो जिल्तां बनाह्‌ना बी सस्ता नेईं।  मैह्‌नतानां मंगचै तां लोक गरीबी दा रोना रोन लगी पौन्दे।  (ख’गी लैदा) जागतैं ते पिक्चर दिक्खनी होग, बो, उन्दी बुड्ढी माऊ दा शौक दिक्खो (भिरी ख’गी लैदा) आखी गेई ही दुआ पी लैआ ख’गू आली ‘ड्राईस्टन’।  चल मनां पी लैओ।  (शीशी हलाई-चलाई किट्ठे चार चिमचे ‘ड्राईस्टन’ पी लैंदा ते शीशी लापरवाई कन्नै पंलगै एट्ठ सुट्टी छुड़दा) बोतल खत्म, दुआइयां बी बिन्द-बिन्द भरदे ते दाऊं ध्याड़ियां बी नेईं निकलदियां।  के चोर-बजारी पेदी ऐ।  चलो सौन्ने आं !  बिज्जू, ओ बिज्जू!  मुआ, राह्‌मजादा बिज्जू!  नराते बी के औन्दे, सुक्का राम रौला।  ओ बी रामलीला दिक्खादा होना कुतै।  आऊं रेइया घर पैह्‌रा देने गी।  अम्मीं क्लब जन्दा उठी, बो कार बी लेई गेदे।  हून बुड्ढै बारै मोटर-साइकल चलां ते रातीं जङ-बांह् भन्नां।  चली मना सौने दा जतन करो।  बिज्जू!  ओ बिज्जू, अन्दार दा स्काच फड़कायां ते कन्ने पानी....आऊं बी पागल ऐं ओ ते इसलै राम बनवास दिकखारदा होना।  (अप्पु उट्ठी अन्दर जन्दा ते पानिया दा जग्ग अन्नदा कन्ने स्काच दी बोतल।  पानिया च रलाई-रलाई पीन्दा थोड़ी-थोड़ी।  भिरी पूरी बोतर मुंह् लाई पी जन्दा) दिक्खो हां पूरी गै मकाई छोड़ी ते किश नीं बनेआ।  साढ़ै दैस्सै च ते मलावट होग बो फारैन च बी मलाबट ‘....’ ब्रियुबरी री इस कोला ज्हार-लक्ख दर्जे खरी ऐ।  (सिगरट भिरी लांदा, ख’ग होन लगदी) परती शुरू होई गेई।  चलो दिक्खो मत नींदर उठी आवै।  (भरी ख’गदा) नां गै नींदर औन्दी , नां गै खड़साई बन्द होंदी।  शराब नकली जां दुआई (भिरी अखबार पढ़दा) के पढ़ना, अखबारा बी कक्ख नीं दस्सदियां, छड़ा परचार, एडवरटाईज़मैंट इश्तिहार, फलानी सूटिंग, टमघानी सूटिंग, फलाना लाला ग्रुप, दो बच्चे जां त्रै भिरी बस्स। 